Folketing
2003-10-30

Når udgifterne stiger, og jo som oftest er dobbelt så store, er belastningen for familieøkonomien reelt langt større end dobbelt op. Når et par får besked om, at de venter flerlinger, er det ikke utænkeligt, at de må finde en større bolig, hvilket medfører større løbende omkostninger oven i de i forvejen dobbelte udgifter til tøj, barnevogn, barneseng osv. Derfor kan man ikke skære i ydelserne til flerbørnsfamilierne, uden at det kommer til at gøre rigtig ondt. Børnefamilierne er økonomisk hårdt pressede, og flerbørnsfamilierne er endnu hårdere pressede. Derfor virker det noget koldt og barskt at halvere flerbørnsfamilietilskuddet for tvillingefamilier og skære en tredjedel for trillingefamilier. Det er et forslag, der vender den tunge ende nedad, for det rammer jo logisk set de økonomisk dårligt stillede meget hårdt. I Socialdemokratiet mener vi ikke, det er tiden til at gøre livet sværere for børnefamilierne, tværtimod, og derfor kan vi heller ikke støtte dette forslag.